text: প্রকাশিত: ৭:১৬ অপরাহ্ণ, নভেম্বর ৪, ২০১৮ | আপডেট: ৭:১৬:অপরাহ্ণ, নভেম্বর ৪, ২০১৮
  সামনে বড় আন্দোলনের ঘোষণা আসছে বলে হুশিয়ারি দিয়েছেন জাতীয় ঐক্যফ্রন্ট নেতা ও নাগরিক ঐক্যের আহ্বায়ক মাহমুদুর রহমান মান্না। রোববার রাজধানীর জাতীয় প্রেসক্লাবে মানবাধিকার আন্দোলনের প্রথম সম্মেলনে এ হুশিয়ারি দেন তিনি।
  মাহমুদুর রহমান মান্না বলেন, 'আমরা আমাদের চিঠি নির্বাচন কমিশন ও প্রধানমন্ত্রীর কাছে দিয়েছি। আমরা অপেক্ষা করছি। ৬ তারিখ সোহরাওয়ার্দী উদ্যানে আমাদের সমাবেশ। দাবি মানা না হলে সমাবেশ থেকে আমরা আরও বড় করে আন্দোলনের কর্মসূচি ঘোষণা করব।'
  জাতীয় ঐক্যফ্রন্ট নেতা আরও বলেন, 'বিচার করবেন প্রধানমন্ত্রী, রায়ও দেবেন তিনি। আবার বলবেন তালগাছ আমার। আর আমরা বসে থাকবো? আমরা তালগাছ চাই না। একটি সুন্দর, গ্রহণযোগ্য নির্বাচন চাই। এজন্য কঠোর কোনো কর্মসূচি না দিয়ে আলোচনার জন্য বসেছি। আমরা সন্ত্রাস, লুটপাটের কথা আনিনি, যৌক্তিক দাবি এনেছিলাম। কিন্তু আলোচনায় আমাদের কোনো দাবি মানা হয়নি। আপনি বিচার করবেন, রায় দেবেন আবার বলবেন তালগাছ আমার। আমাদের সেটা মানতে হবে?'
  সরকারের উদ্দেশে তিনি বলেন, 'একটি সুস্থ, সুন্দর পথে আসুন। আমরা যদি সুন্দর আলোচনার মাধ্যমে সমস্যার সমাধান করতে পারি তাহলে আমাদের আন্দোলন কর্মসূচি দেয়ার প্রয়োজন পড়বে না। কিন্তু এটা নিশ্চিত জানেন, কোনো ছলচাতুরতা, ষড়যন্ত্র করে আন্দোলন বন্ধ করে দিয়ে ক্ষমতায় থাকবেন তাহলে আমরা আপনাদের চ্যালেঞ্জ গ্রহণ করব।'
  মাহমুদুর রহমান মান্না বলেন, 'প্রধানমন্ত্রীর যদি আপত্তি না থাকে তাহলে আমরা খোলামেলা আলোচনা করতে চাই। দেশের সবাই জানুক আমাদের মধ্যে কী আলোচনা হয়েছে, কী আলোচনা হচ্ছে। আগেও বলেছি এখনও বলছি- একটি গ্রহণযোগ্য নির্বাচনের ব্যবস্থা করেন। এটা আপনাকেই করতে হবে।'
  অনুষ্ঠানে আরও বক্তব্য রাখেন জাতীয় মানবাধিকার আন্দোলনের সভাপতি মুহাম্মদ মাহমুদুল হাসান, অ্যাডভোকেট মো. আল আমিন, খন্দকার মো. মহিউদ্দিন প্রমুখ।